PMIndiaData/PMIndiaSum huggingface dataset:
आचार्य जे. बी. कृपलानी आणि मौलाना अबुल कलाम आझाद यांना त्यांच्या  जयंती निमित्त  पंतप्रधानांनी वाहिली  श्रद्धांजली

पंतप्रधान नरेंद्र मोदी यांनी आचार्य जे. बी. कृपलानी आणि मौलाना अबुल कलाम आझाद यांना त्यांच्या जयंती निमित्त आज श्रद्धांजली अर्पण केली. "आचार्य जे. बी. कृपलानी आणि मौलाना अबुल कलाम आझाद यांना त्यांच्या जयंती निमित्त समरण करणे हे एक महत्त कार्य आहे. दोन आदर्श व्यक्तिमत्त्व, स्वातंत्र्य चळवळी दरम्यान त्यांची उल्लेखनीय भूमिका आणि सार्वजनिक क्षेत्रातील त्यांचे योगदान, समानता, शिक्षण आणि न्याय यावर त्यांनी दिलेला भर हे कधीही विस्मरणात जाणार नाही," असे पंतप्रधान म्हणाले.
पंतप्रधानांनी लान्स नाईक हनुमंथप्पा यांची रुग्णालयात भेट घेतली

पंतप्रधान नरेंद्र मोदी यांनी आज सियाचीन येथील हिमवादळात बचावलेल्या लान्स नाईक हनुमंथप्पा यांची रुग्णालयात भेट घेतली. या जवानाला सियाचीनमधून विमानाने दिल्लीला आणून लष्कराच्या आर ॲन्ड आर रुग्णालयात आज दाखल करण्यात आले. यावेळी लान्स नाईक हनुमंथप्पा यांच्या प्रकृतीविषयी पंतप्रधानांना माहिती देण्यात आली. त्यांनी या जवानासोबत दहा मिनिटे घालवली. लान्स नाईक हनुमंथप्पा यांच्यावर उपचार करणाऱ्या डॉक्टर्स आणि वैद्यकीय कर्मचाऱ्यांना ते भेटले आणि त्यांच्यावरील उपचारांमध्ये काहीही कमी पडू न देण्यावर त्यांनी भर दिला. पंतप्रधान म्हणाले, “लान्स नाईक हनुमंथप्पा यांची सहनशक्ती आणि अदम्य साहस यांचे वर्णन करण्यासाठी शब्द अपुरे पडतील. ते एक महान सैनिक आहेत”. लष्करप्रमुख जनरल दलबीर सिंग हे देखील यावेळी उपस्थित होते.
पंतप्रधानांच्या हस्ते राष्ट्रीय शौर्य पुरस्कार प्रदान

पंतप्रधान नरेंद्र मोदी यांनी आज 18 मुलांना राष्ट्रीय शौर्य पुरस्कार प्रदान केले. यापैकी तीन पुरस्कार मरणोत्तर देण्यात आले आहेत. पुरस्कार विजेत्यांबरोबर संवाद साधतांना पंतप्रधान म्हणाले की, त्यांच्या शौर्याच्या कथांबाबत मोठ्या प्रमाणावर चर्चा झाली तसेच माध्यमांनीही त्या अधोरेखित केल्या म्हणूनच अन्य मुलांना यातून प्रेरणा मिळते आणि आत्मविश्वासाची भावना निर्माण होते. पुरस्कार विजेत्यांपैकी बहुतांश मुले ग्रामीण आणि विनम्र पार्श्वभूमीची आहेत. प्रतिकुल परिस्थितीशी धैर्याने सामोरे जाण्याचे सामर्थ्य त्यांना त्यांच्या दैनंदिन संघर्षातून मिळत असते, असे ते म्हणाले. पंतप्रधानांनी सर्व पुरस्कार विजेत्यांचे, त्यांच्या पालकांचे आणि शालेय शिक्षकांचे अभिनंदन केले आहे. त्यांच्या शौर्याच्या माहितीची नोंद ठेवणाऱ्या आणि त्याकडे लक्ष वेधण्यात मदत करणाऱ्या सर्वांची त्यांनी प्रशंसा केली. या पुरस्कारामुळे या विजेत्यांकडून भविष्यातील अपेक्षा अधिक वाढल्या आहेत, असे नरेंद्र मोदी म्हणाले. त्यांच्या भावी वाटचालीसाठी त्यांनी शुभेच्छा दिल्या आहेत. महिला आणि बालविकास मंत्री मनेका गांधी यावेळी उपस्थित होत्या.
गुरुदेव रवींद्रनाथ टागोर यांच्या जयंतीनिमित्त पंतप्रधानांची आदरांजली

गुरुदेव रवींद्रनाथ टागोर यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. गुरुदेव टागोर यांच्या जयंतीनिमित्त माझे नमन. या अष्टपैलू व्यक्तीत्वाचे प्रगल्भ विचार आणि लिखाण सदैव स्फूर्तीदायी राहील, असे पंतप्रधानांनी म्हटलं आहे.
पंतप्रधानांचा आज लखनौ दौरा; उद्या योग दिन कार्यक्रमात सहभागी होणार

पंतप्रधान नरेंद्र मोदी आज लखनौच्या दौऱ्यावर जात आहेत, मोदी तिथे उद्याच्या योग दिन कार्यक्रमासह विविध कार्यक्रमांमध्ये सहभागी होतील. पंतप्रधान आज संध्याकाळी सी एस आय आर अर्थात केंद्रीय औषध संशोधन संस्थेला भेट देणार आहेत. डॉ.ए.पी.जे.अब्दुल कलाम तांत्रिक विद्यापीठाच्या इमारतीचे देखील पंतप्रधान उद्‌घाटन करणार आहेत. पंतप्रधान, लखनौ-कानपूर दरम्यान 400 के व्ही विद्युत पारेषण लाईनचे लोकार्पण करणार आहेत. मोदी, पंतप्रधान आवास योनजेच्या लाभार्थ्यांना मंजुरी पत्र वितरित करणार आहेत. तिसऱ्या योग दिनानिमित्त लखनौमध्ये रमाबाई आंबेडकर मैदानात आयोजित योग दिन कार्यक्रमात पंतप्रधान उद्या सकाळी सहभागी होणार आहेत. पंतप्रधानांचे लखनौमधील सर्व कार्यक्रम तुम्ही तुमच्या मोबाईलवर http://nm4.in/anldapp वर थेट पाहू शकता.
अभिनेते टॉम ऑल्टर यांच्या निधनाबद्दल पंतप्रधानांकडून शोक

अभिनेते टॉम ऑल्टर यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. चित्रपट आणि रंगभूमीसाठी त्यांनी दिलेल्या योगदानाचे पंतप्रधानांनी स्मरण केले आहे. टॉम ऑल्टर यांच्या कुटुंबियांच्या दुःखात आपण सहभागी असल्याचे पंतप्रधानांनी म्हटले आहे.
बर्मिंगहॅम येथे सुरू असलेल्या राष्ट्रकूल 2022 स्पर्धेत भारताचा कुस्तीपटु दीपक पुनियाने सुवर्णपदक जिंकल्याबद्दल पंतप्रधानांनी दिल्या शुभेच्छा

पंतप्रधान नरेंद्र मोदी यांनी भारताचा कुस्तीपटु दीपक पुनिया याने बर्मिंगहॅम येथे सुरू असलेल्या राष्ट्रकूल (2022) स्पर्धेत सुवर्णपदक जिंकल्याबद्द्ल शुभेच्छा दिल्या आहेत. एका ट्विट संदेशात पंतप्रधानांनी म्हटले आहे की आपल्या दीपक पुनियाच्या क्रीडा क्षेत्रातील नेत्रदीपक कामगिरीचा मला अत्यंत अभिमान आहे. तो भारताचा अभिमान आहे आणि त्याने भारताला अनेक गौरवाचे क्षणं दिले आहेत. सुवर्ण पदक जिंकल्याबद्दल प्रत्येक भारतीयाला अत्यंत आनंद झाला आहे. त्याच्या सर्व आगामी प्रयत्नांना माझ्या शुभेच्छा आहेत.
बाबू जगजीवन राम यांच्या जयंतीनिमित्त पंतप्रधानांकडून आदरांजली

पंतप्रधान नरेंद्र मोदी यांनी बाबू जगजीवन राम यांच्या जयंतीनिमित्त त्यांना आदरांजली वाहिली आहे. “बाबू जगजीवन राम हे स्वयंभू आणि अत्यंत कष्टिक नेते होते. त्यांनी देशासाठी दिलेले योगदान कधीही विसरता येणार नाही.स्वातंत्र्यसैनिक आणि कुशल प्रशासक म्हणून त्यांनी केलेलं काम अतिशय उत्तम होते. लोकशाहीवर दृढ विश्वास असलेल्या ह्या नेत्याने हुकूमशाही प्रवुत्तीसमोर झुकण्यास नकार दिला होता. आज त्यांच्या जयंतीनिमित्त देश त्यांचे स्मरण करतो आहे.
जागरण मंचासमोर पंतप्रधानांचे वक्तव्य

नवी दिल्लीत जागरण प्रकाशनने आयोजित केलेल्या जागरण मंचाला पंतप्रधान नरेंद्र मोदी यांनी आज संबोधित केले. लोकशाहीमध्ये जागरुकतेचे महत्त्व अधोरेखित करण्यासाठी पंतप्रधानांनी “सार्वकालिन दक्षता ही स्वातंत्र्याची किंमत आहे” यावर जोर दिला. चैतन्यपूर्ण लोकशाहीसाठी जनभागीदारी अर्थात लोकसहभाग हवा. महात्मा गांधीनी, स्वातंत्र्याच्या लढयाचे लोकचळवळीत रुपांतर कसे केले याचे स्मरण पंतप्रधानांनी केले. जनआंदोलनाचा हा आदर्श देशाच्या विकासातही राबवायला हवा असे ते म्हणाले. जनतेवर विश्वास ठेवता कामा नये या धारणेवर स्वातंत्र्यपूर्व काळातले कायदे आधारले होते मात्र आता हा दृष्टीकोन बदलायला हवा असे त्यांनी सांगितले. यासंदर्भात त्यांनी कागदपत्रांसाठी स्व-साक्षांकन, स्वच्छ भारत अभियानात जनतेचा सहभाग, स्वयंपाकाच्या गॅससाठीचे अनुदान सोडून देणे याची उदाहरणे दिली. प्रधानमंत्री मुद्रा योजना, स्टार्ट अप इंडिया – स्टॅन्ड अप इंडिया यासारखे उपक्रम सकारात्मक परिणाम कसे निर्माण करत आहे यावषियी त्यांनी माहिती दिली. मिनिमम गर्व्हमेंट मॅक्सीमम गव्हर्नन्स अर्थात किमान सरकार कमाल प्रशासन हा दृष्टीकोन त्यांनी विषद केला. कालबाहय ठरलेले कायदे नष्ट करायला हवेत असेही पंतप्रधान म्हणाले.
जर्मनीच्या चॅन्सेलर डॉ. मर्केल यांच्या भारत भेटीदरम्यान पंतप्रधानांनी प्रसारमाध्यमांना दिलेले निवेदन

चॅन्सेलर डॉ. मर्केल, जर्मन प्रतिनिधी मंडळाचे सन्मानीय सदस्य, मंत्रीमंडळातले माझे सहकारी, मित्रहो, नमस्कार गुटेन टाग चॅन्सेलर डॉ. मर्केल आणि त्यांच्या प्रतिनिधी मंडळाचे भारतात हार्दिक स्वागत करताना मला आनंद होत आहे. चॅन्सेलर मर्केल यांची केवळ जर्मनी आणि युरोपमध्ये नव्हे तर जगाची दीर्घ काळ सेवा करणाऱ्या प्रमुख नेत्यांमध्ये गणना होते. मर्केल या माझ्या आणि भारताच्या स्नेही आहेत याचा मला अभिमान आणि आनंदही आहे. जर्मनीच्या चॅन्सेलर या नात्याने गेली दिड दशक त्यांनी भारत-जर्मनी संबंध अधिक दृढ करण्यासाठी महत्वपूर्ण योगदान दिले आहे. यासाठी मी त्यांचा आभारी आहे. आज मर्केल यांच्या समवेत आंतरसरकारी सल्लामसलतीची पाचवी बैठक झाली. दर दोन वर्षांनी होणाऱ्या अशा बैठकींपैकी मर्केल यांच्या समवेत तीन बैठकांमध्ये सहभागी होण्याची संधी मला लाभली. या आगळ्या यंत्रणेमुळे प्रत्येक क्षेत्रात दोन्ही देशांमधले सहकार्य अधिक दृढ झाले आहे. आज ज्या करारांवर स्वाक्षऱ्या झाल्या त्यातून हे दृढ झालेले सहकार्य प्रतीत होत आहे. भारत आणि जर्मनी यांच्यात प्रत्येक क्षेत्रात विशेष करुन नव्या आणि अद्ययावत तंत्रज्ञानात दूरगामी आणि धोरणात्मक सहकार्य वृद्घींगत होत आहे याचा मला आनंद आहे. मित्रहो, 2022 मध्ये स्वतंत्र भारताला 75 वर्ष होतील. 2022 पर्यंत नव भारत निर्मितीचे लक्ष्य आम्ही ठेवले आहे. या बहुआयामी प्रयत्नांमध्ये भारताच्या गरजा आणि आवश्यकतांसाठी जर्मनीच्या तंत्रविषयक क्षमतांचा उपयोग होईल यासाठी आम्ही नव आणि अद्ययावत तंत्रज्ञान, कृत्रिम बुद्धीमत्ता कौशल्य, शिक्षण, सायबर सुरक्षा यासारख्या क्षेत्रात सहकार्य वाढवण्यावर विशेष भर दिला आहे. ई-मोबॅलिटी, फ्युएल सेल टेक्नॉलॉजी, स्मार्ट सिटीज्‌, किनारी व्यवस्थापन, नद्यांची सफाई आणि पर्यावरण संरक्षण या क्षेत्रात सहकार्याच्या नव्या संधी विकसित करण्याचा निर्णय आम्ही घेतला आहे. या क्षेत्रांमधले आमचे सहकार्य हवामान बदलाचे दुष्परिणाम कमी करण्यासाठीच्या प्रयत्नात उपयुक्त ठरतील. व्यापार आणि गुंतवणुक क्षेत्रात दोन्ही देशांमधली वाढत्या भागीदारीला अधिक गती देण्यासाठी खाजगी क्षेत्राला आम्ही प्रोत्साहन देत आहोत. चॅन्सेलर मर्केन आणि मी दोन्ही देशाच्या काही प्रमुख उद्योग धुरीणांसमवेत चर्चा करणार आहोत. संरक्षण उत्पादन क्षेत्रात उत्तर प्रदेश आणि तामिळनाडूमधल्या संरक्षण कॉरिडॉरमुळे उपलब्ध होणाऱ्या संधींचा लाभ घेण्यासाठी आम्ही जर्मनीला आमंत्रित करत आहोत. मित्रहो, भारत आणि जर्मनी यांच्यातला विश्वास आणि मैत्रीपूर्ण संबंध हे लोकशाही कायद्याचे राज्य यासारख्या सामाईक मूल्यांवर आधारित आहेत. म्हणूनच जगातल्या गंभीर आव्हानांबाबत दोन्ही देशांच्या दृष्टीकोनात समानता आहे. याबाबत आमच्यामधली विस्तृत चर्चा संध्याकाळीही सुरु राहील. दहशतवादासारख्या समस्यांचा निपटारा करण्यासाठी द्विपक्षीय आणि बहुपक्षीय सहकार्य आम्ही अधिक दृढ करणार आहोत. निर्यात नियमन धोरण आणि वेगवेगळ्या आंतरराष्ट्रीय मंचावर भारताच्या सदस्यतेसाठी जर्मनीने दिलेल्या पाठिंब्याबद्दल आम्ही आभारी आहोत. संयुक्त राष्ट्रांची सुरक्षा परिषद आणि आंतरराष्ट्रीय व्यवस्थेमध्ये अत्यावश्यक सुधारणा लवकरच व्हाव्यात यासाठी आम्ही सहकार्य आणि प्रयत्न जारी ठेवू. भारत-जर्मनी संबंधांचे भविष्य उज्ज्वल आहे. म्हणूनच आपले कुशल नेतृत्व आणि आमच्या सर्व सहकाऱ्यांच्या बहुमोल सहकार्यासाठी मी धन्यवाद देतो. डान्के शोएन खूप-खूप धन्यवाद.
राज्यपालांच्या 50 व्या परिषदेच्या उद्‌घाटन सत्राला पंतप्रधानांनी केले संबोधित

राष्ट्रपती भवनात उद्‌घाटन सत्राने राज्यपालांच्या 50 व्या परिषदेला आज प्रारंभ झाला. प्रथमच राज्यपाल बनलेले 17 राज्यपाल तसेच जम्मू आणि काश्मीर आणि लडाख या नवीन केंद्रशासित प्रदेशांसह अन्य केंद्रशासित प्रदेशांचे नायब राज्यपाल या परिषदेत सहभागी झाले आहेत. राष्ट्रपती, उपराष्ट्रपती, पंतप्रधान, गृहमंत्री आणि जलशक्ती मंत्री यावेळी उपस्थित होते. यावेळी बोलाताना पंतप्रधानांनी या परिषदेला 1949 पासून प्रदीर्घ इतिहास असल्याचे नमूद केले. मागील परिषदेतील कामगिरीचे मूल्यांकन आणि भविष्याच्या दिशेने योजना आणण्याच्या दृष्टीने ही 50 वी परिषद विशेष महत्वाची आहे, असे ते म्हणाले. सहकारी आणि स्पर्धात्मक संघीय व्यवस्था प्रत्यक्ष साकार करण्यात राजयपालांची विशेष भूमिका आहे. या परिषदेच्या निमित्ताने राज्यपाल आणि नायब राज्यपालांना एकमेकांची मते आणि अनुभव जाणून घ्यायची तसेच सर्वोत्तम पद्धती जाणून घ्यायची संधी मिळते. प्रशासकीय रचनेमुळे केंद्रशासित प्रदेश विकासाच्या बाबतीत आदर्श म्हणून उदयाला येऊ शकतात असे पंतप्रधान म्हणाले. भारत 2022 मध्ये स्वातंत्र्याची 75 वर्षे आणि 2047 मध्ये 100 वर्षे साजरी करणार असल्यामुळे प्रशासकीय यंत्रणा देशातल्या जनतेच्या जवळ पोहचवण्यात आणि त्यांना योग्य मार्ग दाखवण्यात राज्यपालांची भूमिका महत्वाची ठरते असे ते म्हणाले. भारतीय राज्यघटनेची 10 वर्षे आपण साजरी करत असताना राज्यपाल आणि राज्य सरकारांनी राज्यघटनेतील नागरिकांची कर्तव्ये आणि जबाबदाऱ्या अधोरेखित करण्यासाठी काम करायला हवे असे ते म्हणाले. यामुळे खऱ्या अर्थाने समावेशी शासन व्यवस्था आणण्यात मदत होईल. महात्मा गांधींची 150 वी जयंती साजरी करत असताना यानिमित्ताने राज्यपाल आणि नायब राज्यपालांनी गांधीवादी विचार आणि मूल्ये यांची आजच्या काळातील समर्पकता सर्वांसमोर आणावी असे पंतप्रधानांनी नमूद केले. विद्यापीठांचे कुलगुरू या नात्याने युवकांमध्ये राष्ट्रनिर्मितीची मूल्ये रुजवण्यात आणि त्यांना उत्तम कामगिरीसाठी प्रेरित करण्यात राज्यपाल मदत करू शकतात. राज्यपालांनी आपल्या घटनात्मक जबाबदाऱ्या पार पाडताना सामान्य माणसाच्या गरजा ऐकून घ्याव्यात अशी विनंती पंतप्रधानांनी राज्यपाल आणि नायब राज्यपालांना केली. अनुसूचित जमाती, अल्पसंख्यक समुदाय, महिला, युवक यांच्यासह समजातील वंचित घटकांच्या उन्नतीसाठी राज्य सरकारांच्या मदतीने सध्याच्या योजना राबवाव्यात असे आवाहन त्यांनी राज्यपालांना केले. आरोग्य सेवा, शिक्षण आणि पर्यटन क्षेत्रात रोजगाराच्या अमाप संधी उपलब्ध असल्याचे ते म्हणाले. क्षयरोगाबाबत जनजागृती करण्यासाठी तसेच 2025 पर्यंत भारताला क्षयरोगमुक्त बनवण्यासारख्या विशिष्ट उद्देशांसाठी राज्यपाल कार्यालयाचा वापर करता येईल याकडे त्यांनी लक्ष वेधले. या परिषदेत कृषी क्षेत्रातील सुधारणा, जल जीवन अभियान, नवीन शैक्षणिक धोरण आणि सुलभ जीवनमानासाठी प्रशासन या विशिष्ट मुद्दे आणि आव्हानांवर पाच उपगटात सविस्तर चर्चा होणार असल्याबद्दल पंतप्रधानांनी आनंद व्यक्त केला.
भारत आणि बांग्लादेश यांच्यात जलवाहतूक सहकार्याबाबत झालेल्या सामंजस्य कराराला केंद्रीय मंत्रिमंडळाची मान्यता

भारताच्या नौवहन मंत्रालयांतर्गत येणारे दीपगृह महासंचालनालय आणि बांग्लादेशचे नौवहन खाते यांच्यात जलवाहतूक सहकार्याबाबत(AtoNs) झालेल्या सामंजस्य कराराला केंद्रीय मंत्रिमंडळाने मान्यता दिली आहे. द्वीपगृह आणि द्वीपस्तंभ याबाबत सल्ला, जहाज वाहतूक सेवा तसेच ऑटोमॅटिक आयडेंटिफिकेशन सिस्टीम अर्थात ओळख यंत्रणेची श्रुंखला याबाबत या सामंजस्य करारांतर्गत सल्ला देण्यात येणार आहे. जलवाहतूक आणि द्वीपगृहाबाबत आंतरराष्ट्रीय संघटनेला अनुसरून बांग्लादेशातल्या संबंधित व्यवस्थापकांना आणि तंत्रज्ञाना प्रशिक्षणही देण्यात येईल. या सामंजस्य करारामुळे, दक्षिण आशिया भागात, ए टू एन क्षेत्रात क्षमता वृध्दीमध्ये अधिक सहकार्यासाठी मदत होणार आहे. भारत आणि बांग्लादेश हे दक्षिण आशिया मधले महत्वाचे विकसनशील देश असून उभय देशात मैत्रीपूर्ण आणि सौहार्दपूर्ण संबंधाची दीर्घ परंपरा आहे.
पॅरालिम्पिक्समधील पुरषांच्या थाळी फेक स्पर्धेत रौप्य पदक जिंकल्याबद्दल पंतप्रधानांनी योगेश कथुनिया यांचे केले अभिनंदन

टोक्यो येथील पॅरालिम्पिक्समध्ये थाळी फेक स्पर्धेत रौप्य पदक जिंकल्याबद्दल पंतप्रधान नरेंद्र मोदी यांनी योगेश कथुनिया यांचे अभिनंदन केले आहे. आपल्या ट्विटद्वारे पंतप्रधान म्हणाले; "उल्लेखनीय कामगिरी केल्याबद्दल योगेश कथुनिया यांचे हार्दिक अभिनंदन!त्यांनी रौप्य पदक मायदेशाला मिळवून दिले,यामुळे मला अतिशय आनंद झाला आहे. त्यांचे यश अनुकरणीय असून, होतकरू खेळाडूंना सदैव प्रेरणा देत राहील. त्यांचे मन:पूर्वक अभिनंदन.त्यांना भविष्यातील कामगिरीसाठी अनेक शुभेच्छा. #Paralympics"
जनजाती गौरव दिनानिमित्त पंतप्रधानांनी रांची येथील भगवान बिरसा मुंडा स्मृती उद्यान आणि स्वातंत्र्य सैनिक वस्तुसंग्रहालयाचे केले उद्घाटन

भगवान बिरसा मुंडा यांची जयंती जनजाती गौरव दिन म्हणून साजरी करण्याचा निर्णय भारत सरकारने घेतला आहे. त्यानिमित्त, पंतप्रधान नरेंद्र मोदी यांनी दूरदृश्य प्रणालीच्या माध्यमातून आज रांची येथील भगवान बिरसा मुंडा स्मृती उद्यान आणि स्वातंत्र्य सैनिक वस्तुसंग्रहालयाचे उद्घाटन केले. झारखंडचे राज्यपाल आणि मुख्यमंत्री तसेच केंद्रीय मंत्री या कार्यक्रमाला उपस्थित होते. याप्रसंगी उपस्थितांना संबोधित करताना पंतप्रधान म्हणाले की स्वातंत्र्याच्या या अमृतकाळात, भारतातील आदिवासी परंपरा आणि त्यांच्या शौर्याच्या कहाण्यांना हा देश अधिक अर्थपूर्ण आणि अधिक मोठी ओळख प्राप्त करून देईल असा निश्चय आपल्या देशाने केला आहे “याकरिता, आजपासून दरवर्षी आपला देश भगवान बिरसा मुंडा यांची जयंती असलेला 15 नोव्हेंबर हा दिवस ‘जनजाती गौरव दिवस’ म्हणून साजरा करेल असा ऐतिहासिक निर्णय घेण्यात आला आहे,” असे या ऐतिहासिक प्रसंगी देशाला शुभेच्छा देताना पंतप्रधानांनी सांगितले. ज्यांच्या प्रबळ इच्छेमुळे झारखंड राज्य निर्माण झाले त्या अटल बिहारी वाजपेयी यांना देखील पंतप्रधानांनी आदरांजली वाहिली. “देशाच्या सरकारमध्ये स्वतंत्र आदिवासी मंत्रालयाची निर्मिती करून देशाच्या धोरणांना आदिवासी समाजाच्या हिताशी जोडण्याचे काम सर्वप्रथम अटलजी यांनी केले,” असे त्यांनी पुढे सांगितले. भगवान बिरसा मुंडा स्मृती उद्यान आणि स्वातंत्र्य सैनिक वस्तुसंग्रहालयाच्या निर्मितीबद्दल पंतप्रधानांनी आपल्या देशातील आदिवासी समुदाय आणि प्रत्येक भारतीय नागरिकाचे अभिनंदन केले. ते म्हणाले, “हे वस्तुसंग्रहालय आदिवासी शूरवीर आणि वीरांगनांचे स्वातंत्र्य चळवळीतील योगदान दर्शविणारे आपल्या वैविध्यपूर्ण आदिवासी संस्कृतीचे जितेजागते ठिकाण होईल.” भगवान बिरसा यांच्या दूरदृष्टीबद्दल बोलताना, आधुनिकतेच्या नावाखाली आपली विविधता, प्राचीन ओळख आणि निसर्ग यांचे नुकसान करणे समाजाच्या हिताचे नाही हे भगवान बिरसा जाणून होते याकडे पंतप्रधान यांनी निर्देश केला. मात्र याचवेळी बिरसा आधुनिक शिक्षणाचे पुरस्कर्ते होते आणि त्यांच्या समाजातील कमतरता आणि वाईट गोष्टींबद्दल आवाज उठविण्याचे धैर्य त्यांच्यात होते असे मोदी यांनी सांगितले. पंतप्रधान म्हणाले कि भारतासाठीचे निर्णय घेण्याची शक्ती भारतीयांच्या हाती सोपविणे हेच स्वातंत्र्य चळवळीचे लक्ष्य होते. मात्र त्याचवेळी, धरती आबा म्हणून प्रसिध्द असलेल्या मुंडा यांनी भारतातील आदिवासी समाजाची ओळख पुसून टाकण्याची इच्छा असणाऱ्या विचारधारेविरुद्ध देखील त्यांचा लढा सुरु होता. भगवान बिरसा समाजासाठी जगले, त्यांची संस्कृती आणि त्यांच्या देशासाठी त्यांनी त्यांचे प्राण अर्पण केले. म्हणूनच ते आपले पूज्यस्थान म्हणून आपल्या विश्वासात, आपल्या उर्जेत अजूनही जिवंत आहेत” “धरती आबा या पृथ्वीवर फार काळ राहिले नाहीत. पण त्यांच्या छोट्या जीवनकाळात त्यांनी देशासाठी अख्खा इतिहास लिहिला आणि भारतातील अनेक पिढ्यांना मार्गदर्शन केले.” असे पंतप्रधान पुढे म्हणाले.
सर्वोच्च न्यायालयाच्या निर्णयाचे अनुपालन करीत  स्थिती-सह- प्रगती अहवालाला आणि नद्यांच्या आंतरजोडणीसाठी विशेष समिती स्थापन करण्याला केंद्रीय  मंत्रीमंडळाची मंजुरी

रीट याचिका 2002 च्या क्रमांक 668 सह नद्यांच्या आंतरजोडणीसंदर्भातील रीट याचिका (नागरी) 2002 च्या 512 क्रमांकाच्या प्रकरणी सर्वोच्च न्यायालयाच्या 27.2.2012 रोजीच्या निर्णयाचे अनुपालन करीत, स्थिती-सह- प्रगती अहवाल आणि नद्यांच्या आंतरजोडणीसाठी विशेष समिती स्थापन करण्याला पंतप्रधान नरेंद्र मोदी यांच्या अध्यक्षतेखालील केंद्रीय मंत्रीमंडळाने मंजुरी दिली. केंद्रीय मंत्रिमंडळाच्या या मंजुरीमुळे भारत सरकारच्या राष्ट्रीय भावी योजना 1980 अंतर्गत नद्या जोडणी प्रकल्पांच्या देखरेखीत मदत मिळणार आहे. नद्या जोडणीसाठीच्या विशेष समितीचा स्थिती-सह- प्रगती अहवाल द्विवार्षिक पद्धतीने मंत्रिमंडळासमोर सूचनांसाठी सादर केला जाईल. त्यामुळे देशहिताचे निर्णय जलदगत्या आणि योग्य प्रकारे घेणे सुलभ होईल.
ट्युनिशियाच्या अध्यक्षपदाची शपथ घेतल्याबद्दल पंतप्रधानांनी कैस सईद यांचे केले अभिनंदन

ट्युनिशिया प्रजासत्ताकचे अध्यक्ष म्हणून शपथ घेतल्याबद्दल पंतप्रधान नरेंद्र मोदी यांनी राष्ट्रपती कैस साईद यांचे अभिनंदन केले आहे. “ट्युनिशिया प्रजासत्ताकाचे अध्यक्ष म्हणून शपथ घेतल्याबद्दल राष्ट्रपती कैस साईद यांचे अभिनंदन. भारत-ट्युनिशिया संबंध अधिक दृढ करण्यासाठी मी त्यांच्याबरोबर काम करण्यास उत्सुक आहे,” असे पंतप्रधान म्हणाले.
सशस्त्र दल ध्वजदिनानिमित्त सशस्त्र दलाचे सैनिक आणि मान्यवरांना पंतप्रधानांचा सलाम

पंतप्रधान नरेंद्र मोदी यांनी सशस्त्र दल ध्वज दिनानिमित्त आज सशस्त्र दलाचे सैनिक आणि मान्यवरांना सलाम केला. “सशस्त्र दल ध्वज दिनानिमित्त आपण आपल्या शूर सैनिकांच्या पराक्रम आणि त्यागाला सलाम करुया आणि त्यांच्या कल्याणासाठी आपण वचनबद्ध आहोत” असे पंतप्रधानांनी आपल्या संदेशात म्हटले आहे.
पंतप्रधान 5 जानेवारी 2019 रोजी झारखंड आणि ओदिशाला भेट देणार

पंतप्रधान नरेंद्र मोदी 5 जानेवारी 2019 रोजी झारखंड आणि ओदिशाला भेट देणार आहेत. झारखंड येथे पंतप्रधानांनी उत्तर कोयल (मंडल धरण) आणि कनहर स्टोन पाईपलाईन सिंचन प्रणालीच्या पुनरुज्जीवनासाठी एका पट्टिकेचे अनावरण करुन पायाभरणी केली. प्रधानमंत्री आवास योजनेच्या अंतर्गत 25 हजार लाभार्थ्यांच्या सामूहिक ई-गृहप्रवेशाचा शुभारंभ ते व्हिडिओ कॉन्फरन्सिंगच्या माध्यमातून करणार आहेत. तसेच ते एका सभेलाही संबोधित करतील. त्यानंतर पंतप्रधान ओदिशाला रवाना होतील. बारीपाडा येथे आयओसीएलची एलपीजी पाईपलाईन परियोजनेचा बालासोर-हल्दिया-दुर्गापूर विभाग आणि बालासोर मल्टी मोडल लॉजिस्टिक पार्क राष्ट्राला समर्पित करतील. हरीपूरगड या प्राचीन किल्ल्यात रसिका रे मंदिराच्या विकास आणि संवर्धनाशी संबंधित कार्याच्या शुभारंभानिमित्त एका पट्टिकेचे अनावरण करतील. विविध राष्ट्रीय महामार्ग प्रकल्पांच्या चौपदरीकरणासाठी पायाभरणी करतील आणि सहा पारपत्र सेवा केंद्रांचे उद्‌घाटन करतील. टाटानगर ते बदाम पहाडपर्यंत धावणाऱ्या दुसऱ्या पॅसेंजर रेल्वेगाडीलाही ते हिरवा झेंडा दाखवतील. बारीपाडा येथे एका सभेलाही ते संबोधित करतील.
पंतप्रधानांच्या हस्ते सिक्कीममधील पाक्योंग विमानतळाचे उद्‌घाटन

पंतप्रधान नरेंद्र मोदी यांनी आज सिक्कीममधल्या पाक्योंग या विमानतळाचे उद्‌घाटन केले. सिक्कीममधले हे पहिलेच विमानतळ असून देशातले 100 वे विमानतळ आहे. आजचा दिवस सिक्कीमसाठी ऐतिहासिक दिवस असल्याचे पंतप्रधानांनी या कार्यक्रमात बोलतांना सांगितले. केवळ सिक्कीमच नाही तर भारतासाठीही हे विमानतळ महत्त्वाचे आहे. या विमानतळासोबतच भारताने विमानतळांचे शतक पूर्ण केले आहे, असे पंतप्रधान म्हणाले. सिक्कीममधला युवा क्रिकेटपटू निलेश लमीचानयचेही पंतप्रधानांनी कौतुक केले. विजय हजारे क्रिकेट चषक स्पर्धेत शतक ठोकणारा तो सिक्कीमचा पहिलाच क्रिकेटपटू आहे. पाक्योंग विमानतळामुळे सिक्कीमशी उर्वरित देशाचा संपर्क वाढेल, असे सांगत या विमानतळाचा जास्तीत जास्त उपयोग सर्वसामान्यांना व्हावा, यासाठी हे विमानतळ ‘उडान’ योजनेत समाविष्ट करण्यात आल्याचे ते म्हणाले. संपूर्ण इशान्य भारताला पायाभूत सुविधा आणि भावनिकदृष्टयाही देशाशी जोडण्याचं काम जलद गतीने सुरू आहे, असे पंतप्रधान म्हणाले. इशान्य भारतातील विकास कामांचा आढावा घेण्यासाठी आपण स्वत: वारंवार येथील राज्यांचा दौरा केल्याचे त्यांनी सांगितले. याशिवाय बहुतांश केंद्रीय मंत्रीही या प्रदेशाला सतत भेट देत असतात. सरकारचे धोरण आणि कामाचे दृश्य परिणाम आज आपल्याला येथे दिसत आहेत, असे ते म्हणाले. रेल्वे आणि हवाई वाहतुकीचे जाळे विस्तारले असून चांगले रस्ते आणि मोठ्या पुलांचेही बांधकाम सुरू असल्याचे त्यांनी सांगितले. देशातल्या 100 विमानतळांपैकी 35 विमानतळं गेल्या चार वर्षात कार्यान्वित करण्यात आल्याचाही उल्लेख त्यांनी केला. जैविक शेती क्षेत्रात सिक्कीमने केलेल्या उल्लेखनीय प्रगतीचा त्यांनी गौरव केला. केंद्र सरकारने इशान्य भारतासाठी सेंद्रीय शेती मूल्य विकास अभियान सुरू केले आहे, असे पंतप्रधानांनी सांगितले.
चंपारण्य सत्याग्रहाची 100 वर्षे, पंतप्रधानांच्या हस्ते उद्या स्वच्छताग्रह प्रदर्शनाचे उद्‌घाटन

चंपारण्य येथे सत्याग्रहाचा पहिला प्रयोग महात्मा गांधीजींनी केला, त्याला उद्या 100 वर्षे पूर्ण होत आहे, त्यानिमित्त पंतप्रधान नरेंद्र मोदी यांच्या हस्ते नवी दिल्लीत “स्वच्छाग्रह – बापू को कार्यांजली – एक अभियान, एक प्रदर्शनी” या नावाच्या प्रदर्शनाचे उद्‌घाटन होणार आहे. राष्ट्रीय संग्रहालयातर्फे आयोजित “ऑनलाईन इंटरॲक्टिव्ह क्वीझ” या प्रश्नमंजुषा उपक्रमाचेही पंतप्रधान उद्या उद्‌घाटन करतील. या उपक्रमाबद्दल पंतप्रधानांनी ट्विटच्या मालिकेद्वारे माहिती दिली. चंपारण्य सत्याग्रह ही ऐतिहासिक लोक चळवळ होती आणि त्याचा अभूतपूर्व परिणाम दिसून आला असे सांगत पंतप्रधानांनी नागरिकांना स्वच्छाग्रही होण्याचे आणि स्वच्छ भारताची निर्मिती करण्याचे आवाहन केले. “ऐतिहासिक चंपारण्य सत्याग्रहाचा 100 वर्षांचा महत्वाचा टप्पा ओलांडताना उद्या मी “स्वच्छाग्रह – बापू को कार्यांजली” या विशेष उपक्रमात सहभागी होणार आहे. या उपक्रमात चंपारण्य सत्याग्रहाची झलक दाखविणारे प्रदर्शन पहायला मिळेल आणि सत्याग्रहाला स्वच्छाग्रहाशी जोडणारी आधारभूत तत्वे त्याद्वारे प्रदर्शित होतील. स्वच्छ भारताच्या निर्मितीसाठी स्वच्छ भारत मोहिमेंतर्गंत लोक चळवळ उभारताना केलेले कार्य ही या प्रदर्शनात पाहता येईल. शतकापूर्वी भारतीयांनी सत्याग्रही होऊन वसाहतवादाविरुध्द लढा दिला होता. आज, आपण सारे स्वच्छाग्रही होऊ या आणि स्वच्छ भारताची निर्मिती करुया. चंपारण्याचा सत्याग्रह ही बापूंच्या नेतृत्वाखालची ऐतिहासिक लोक चळवळ होती आणि त्याचा प्रभाव अभूतपूर्व होता”, असे पंतप्रधानांनी म्हटले आहे.
पंतप्रधानांनी  पारादीप रिफायनपरी राष्ट्राला अर्पण केली

पंतप्रधान नरेंद्र मोदी यांनी आज ओदिशा येथे अत्याधुनिक पारादीप तेलशुध्दीकरण प्रकल्प राष्ट्राला अर्पण केला. यावेळी मोठया संख्येने उपस्थित जनसमुदायाला संबोधित करताना पंतप्रधान म्हणाले, की विकासाशी संबंधित एखाद्या अधिकृत कार्यक्रमाला इतक्या मोठया संख्येने उपस्थित राहिल्याबद्दल प्रशंसा करतो. ओदिशाचे माजी मुख्यमंत्री बिजू पटनाईक यांचे स्मरण करत पंतप्रधान म्हणाले की पारादीप आता ओदिशाच्या लोकांसाठी “विकास द्वीप” बनेल. रोजगाराच्या संधीमुळे युवकांना फायदा होईल आणि देशभरातील गरीब महिला, ज्या इंधनासाठी लाकूड फाटयावर अवलंबून आहेत त्यांना स्वयंपाकाचा गॅस उपलब्धा होईल, असे ते म्हणाले. पंतप्रधान नरेंद्र मोदी म्हणाले की मुद्रा आणि स्टार्ट अप भारत सारख्या सरकारी उपक्रमांमुळे युवकांना लाभ होत आहे. उद्‌घाटनस्थळी पोहचण्यापूर्वी पंतप्रधानांनी मुख्य नियंत्रण कक्ष आणि स्वदेशी तंत्रज्ञानाने बांधण्यात आलेल्या इंडमॅक्स युनिटची पाहणी केली. ते म्हणाले की या प्रकल्पातील इंडमॅक्स उत्पादन क्षमता हे मेक इन इंडिया उपक्रमाचे उदाहरण आहे.
ओमान भारत संयुक्त व्यापार परिषदेच्या सदस्यांनी घेतली पंतप्रधानांची भेट

ओमान भारत संयुक्त व्यापार परिषदेच्या सुमारे 30 तरुण उद्योजकांच्या एका गटाने आज पंतप्रधान नरेंद्र मोदी यांची भेट घेतली. उभय देशांदरम्यान दीर्घकालीन ऐतिहासिक आणि सागरी संबंधांबाबत त्यांनी आपले विचार मांडले. या संवादादरम्यान पंतप्रधानांनी उभय देशांदरम्यान ऊर्जा सुरक्षा आणि अन्न सुरक्षा सहकार्याची व्याप्ती अधोरेखित केली. त्यांनी ओमानच्या सुलतानांना शुभेच्छा दिल्यात, तसेच आजपासून सुरु झालेल्या पवित्र रमजान महिन्याच्या शुभेच्छा दिल्या.
महिला लोकप्रतिनिधींच्या राष्ट्रीय परिषदेला पंतप्रधानांनी संबोधित केले

पंतप्रधान नरेंद्र मोदी यांनी महिला प्रणित विकासाच्या महत्वावर भर दिला आहे. संसदेच्या केंद्रीय सभागृहात महिला लोकप्रतिनिधींच्या राष्ट्रीय परिषदेच्या समारोप सत्रात ते आज बोलत होते. महिला विकास, या पलिकडे जाऊन महिलांच्या पुढाकाराने विकास याकडे आपण वाटचाल करायला हवी असं पंतप्रधान म्हणाले. लोकसभेच्या अध्यक्ष सुमित्रा महाजन यांचे या संमेलनाच्या आयोजनाच्या नेतृत्वाबद्दल आणि दूरदृष्टीबद्दल पंतप्रधानांनी अभिनंदन केले. या परिषदेच्या बरोबरीनेच, प्रतिनिधीमधली अनुभवांची अनौपचारिक देवाणघेवाणही, समृध्द करुन जाते असं त्यांनी सांगितले. एकाच वेळी अनेक कामे करण्याला आधुनिक युगात सर्वात महत्व आहे आणि महिलांमध्ये ही प्रवृत्ती निसर्गत:च असते. महिला लोकप्रतिनिधींनी तंत्रज्ञानाचा वापर करत आपल्या मतदारसंघांशी मेळ ठेवावा असं सांगून यासंदर्भात त्यांनी आपले अनुभवही कथन केले. “MyGov” या मंचाद्वारे आणि नरेंद्र मोदी ॲपद्वारे प्राप्त होणारे दृष्टीकोन आणि समृध्द विचारांबाबतही त्यांनी यावेळी माहिती दिली.
म्युनिक हल्ल्यातील जीवितहानी बद्दल पंतप्रधानांकडून शोक व्यक्त

पंतप्रधान नरेंद्र मोदी यांनी म्युनिक हल्ल्यातील जीवितहानी बद्दल शोक व्यक्त केला आहे. पंतप्रधान म्हणाले , “म्युनिक मधल्या भीषण घटनेमुळे आम्ही स्तब्ध झालो आहोत. या हल्ल्यात मृत्युमुखी पडलेल्या आणि जखमी झालेल्यांच्या कुटुंबाच्या दुःखात आम्ही सहभागी आहोत .”